Niemand nog vas vir moord op 95-jarigeJoan Anderson. Foto: Verskaf Niemand is nog in hegtenis geneem in verband met die moord op ŉ 95-jarige vrou van Hermanus in die Wes-Kaap nie. Bure van Joan Anderson, die vrou wat môre haar 96ste verjaardag sou gevier het, het verlede Donderdag op haar liggaam in haar meenthuis in die gegoede buurt Eastcliff naby die aftreedorp se sakekern afgekom. Konst. Wesley Twigg, Wes-Kaapse polisiewoordvoerder, het Dinsdag aan Maroela Media gesê daar is geen nuwe verwikkelinge in hul ondersoek na die moord nie. Begrafnisreëlings kon nog nie getref word nie aangesien Anderson se naasbestaandes, wat in die Kaap woon, nog nie haar liggaam kon kom uitken nie. Maroela Media het vroeër berig Anderson se liggaam is in haar bad aangetref, maar dit is nog onbekend of sy verwurg is of verdrink het. Die oorsaak van haar dood moet deur ŉ nadoodse ondersoek vasgestel word.